CELEX: 62009TN0127
Language: el
Date: 2009-04-15 00:00:00
Title: Υπόθεση T-127/09: Προσφυγή της 15ης Απριλίου 2009 — Abdulrahim κατά Συμβουλίου και Επιτροπής

18.7.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 167/12
            
         Προσφυγή της 15ης Απριλίου 2009 — Abdulrahim κατά Συμβουλίου και Επιτροπής
   (Υπόθεση T-127/09)
   2009/C 167/26
   Γλώσσα διαδικασίας: η αγγλική
   
      Διάδικοι
   
   
      Προσφεύγων-ενάγων: Abdulbasit Abdulrahim (Λονδίνο, Ηνωμένο Βασίλειο) (Εκπρόσωποι: J. Jones, Barrister και M. Arani, Solicitor)
   
      Καθών-εναγόμενοι: Συμβούλιο της Ευρωπαϊκής Ένωσης και Επιτροπή των Ευρωπαϊκών Κοινοτήτων
   
      Αιτήματα του προσφεύγοντος-ενάγοντος
   
   Ο προσφεύγων-ενάγων ζητεί από το Πρωτοδικείο:
   
               —
            
            
               την ολική ή μερική ακύρωση του κανονισμού (ΕΚ) 881/2002 του Συμβουλίου, όπως έχει τροποποιηθεί από τον κανονισμό (ΕΚ) 1330/2008 της Επιτροπής, και/ή τον κανονισμό (ΕΚ) 1330/2008 της Επιτροπής, στο μέτρο που αφορά άμεσα και ατομικά τον προσφεύγοντα-ενάγοντα,
            
         
               —
            
            
               ή, επικουρικώς, να κηρύξει ανεφάρμοστο τον κανονισμό (ΕΚ) 881/2002 του Συμβουλίου και/ή τον κανονισμό (ΕΚ) 1330/2008 της Επιτροπής κατά το μέρος που οι πράξεις αυτές έχουν εφαρμογή επί του προσφεύγοντος-ενάγοντος,
            
         
               —
            
            
               ή, επικουρικώς, να εξετάσει τη βάση για την εγγραφή του ονόματος του προσφεύγοντος-ενάγοντος στο Παράρτημα I του κανονισμού (ΕΚ) 881/2002 του Συμβουλίου και να κρίνει αν η απόφαση της Επιτροπής να συμπεριλάβει το όνομα του προσφεύγοντος-ενάγοντος στο Παράρτημα I είναι ορθή και βασίζεται στον νόμο και στα πραγματικά περιστατικά,
            
         
               —
            
            
               να υποχρεώσει τους καθών-εναγόμενους να κοινοποιήσουν τους λόγους και τα αποδεικτικά στοιχεία που τους οδήγησαν να συμπεριλάβουν το όνομα του προσφεύγοντος-ενάγοντος στο Παράρτημα I του κανονισμού (ΕΚ) 881/2002 του Συμβουλίου, εντός αυστηρού χρονικού πλαισίου,
            
         
               —
            
            
               να αποφανθεί ότι η προσθήκη του ονόματος του προσφεύγοντος-ενάγοντος στο Παράρτημα I είναι εσφαλμένη και δεν βασίζεται στον νόμο και στα πραγματικά περιστατικά και να διατάξει την αφαίρεση του ονόματος του προσφεύγοντος-ενάγοντος από το Παράρτημα I του κανονισμού (ΕΚ) 881/2002 του Συμβουλίου
            
         
               —
            
            
               να διατάξει οποιοδήποτε άλλο μέτρο κρίνει κατάλληλο,
            
         
               —
            
            
               να καταδικάσει τους καθών-εναγόμενους, το Συμβούλιο και/ή την Επιτροπή, στα δικαστικά έξοδα του προσφεύγοντος-ενάγοντος,
            
         
               —
            
            
               να υποχρεώσει τους καθών-εναγόμενους, το Συμβούλιο και/ή την Επιτροπή, στην αποκατάσταση της αποθετικής ζημίας, στην καταβολή αποζημιώσεως για διαφυγόντα κέρδη και στην καταβολή χρηματικής ικανοποίησης λόγω ηθικής βλάβης.
            
         
      Ισχυρισμοί και κύρια επιχειρήματα
   
   Στην παρούσα υπόθεση ο προσφεύγων ζητεί τη μερική ακύρωση του κανονισμού (ΕΚ) 881/2002 του Συμβουλίου, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν, όπως έχει τροποποιηθεί από τον κανονισμό (ΕΚ) 1330/2008 της Επιτροπής, της 22ας Δεκεμβρίου 2008 (1), στο μέτρο που περιλαμβάνει τον προσφεύγοντα στον κατάλογο των φυσικών και νομικών προσώπων και οντοτήτων, κεφάλαια των οποίων και άλλοι οικονομικοί πόροι δεσμεύθηκαν σύμφωνα με τη διάταξη αυτή. Επικουρικώς, ο προσφεύγων ζητεί από το Πρωτοδικείο, σύμφωνα με το άρθρο 241 ΕΚ, να κηρύξει ανεφάρμοστο τον κανονισμό 881/2002 του Συμβουλίου και τον κανονισμό 1330/2008 της Επιτροπής στο μέτρο που αφορά τον προσφεύγοντα. Ζητεί επίσης από το Πρωτοδικείο να επιδικάσει αποζημίωση.
   Προς στήριξη των αιτημάτων του, ο προσφεύγων προβάλλει ότι ο προσβαλλόμενος κανονισμός παραβιάζει θεμελιώδη ανθρώπινα δικαιώματα προστατευόμενα από την Ευρωπαϊκή Σύμβαση για την προστασία των ανθρωπίνων δικαιωμάτων και των θεμελιωδών ελευθεριών και από τον Χάρτη των θεμελιωδών δικαιωμάτων και ελευθεριών της Ευρωπαϊκής Ένωσης.
   Πρώτον, ισχυρίζεται ότι ο προσβαλλόμενος κανονισμός παραβιάζει το δικαίωμά του ακροάσεως, δικαίωμα για αποτελεσματική δικαστική προσφυγή και το δικαίωμα σε δίκαιη δίκη, καθώς ουδέποτε ενημερώθηκε από το Συμβούλιο ή την Επιτροπή σχετικά με τους λόγους για τους οποίους συμπεριλήφθηκε στο παράρτημα I και δεν ουδέποτε έλαβε οποιοδήποτε αποδεικτικό στοιχείο που να δικαιολογεί την απόφαση με την οποία καταρτίστηκε ο κατάλογος. Έτσι, ο προσφεύγων υποστηρίζει ότι δεν του δόθηκε η δυνατότητα να υποβάλει παρατηρήσεις σχετικά με τους λόγους για τους οποίους συμπεριλήφθηκε το όνομά του στο παράρτημα Ι του προσβαλλόμενου κανονισμού και, κατά συνέπεια, δεν είχε τη δυνατότητα να προσβάλει την απόφαση με την οποία καταρτίστηκε ο κατάλογος ενώπιον οποιασδήποτε δικαστικής αρχής.
   Δεύτερον, ο προσφεύγων υποστηρίζει ότι τα επίμαχα μέτρα παραβιάζουν το δικαίωμά του για σεβασμό της ιδιοκτησίας και συνιστούν δυσανάλογη επέμβαση στην ιδιωτική και οικογενειακή ζωή του.
   
      (1)  ΕΕ 2008 L 345, σ. 60